Unge fra venstreorienterede organisationer og miljøer besætter flere huse i de sidste uger af oktober 1981 i protest mod, at kommunen ikke vil give de unge et ungdomshus.



De kultur- og fritidstilbud, der er på det tidspunkt er kommunale, og BZ’erne vil have et hus, som de selv kan styre på egne præmisser.



BZ’erne indtager den nedlagte brødfabrik Rutana, og ni dage efter besætter de den nedlagte gummifabrik Schiønning & Arvé.



Politiet stormer og rydder hurtigt begge fabrikker.



På gummifabrikken skyder de for første gang tåregasgranater mod de omkring 100 BZ’ere.



De unge panikker, da de ikke kan komme ud af bygningen.



Få dage efter bliver en af kommunens tomme bygninger, et tidligere kloster på Abel Cathrinesgade på Vesterbro, besat. Tre en halv måned senere forlader de unge selv bygningen.



Årets besættelser fører til de første af mange sammenstød mellem BZ’ere og politi: I de næste årtier forsvarer de unge indædt besatte huse, som politiet kæmper for at rydde – begge parter med stadig voldsommere metoder.